
Preventív jellegű gerinctréning alkalmazása a testnevelési órákon

A mozgásszegény életmód a fiatalabb generációk körében is rohamosan terjed, olvashatjuk a gyermekek egészségmagatartása témájában végzett kutatásokban. A sok ülés miatt bekövetkező inaktivitás egyre több gyermek mozgató szervrendszerben is károkat okoz(hat). Többek között 2018-ban vizsgálták a fiatalok fizikai aktivitását (Health Behaviour in School-aged Children - HBSC), a testmozgás gyakoriságát összességében. Kiderült, hogy a 11-17 éves korú gyermekek mindössze egyhatodára jellemző, hogy napi szinten eleget mozognak. Ez az arány alacsonyabb a négy évvel korábban rögzített eredményekhez képest, akkor még a gyermekek ötödére volt jellemző az elegendő mennyiségű napi mozgás. További tény, hogy az életkor előrehaladtával a fizikai aktivitás gyakorisága csökken (Kun, Németh, Demetrovics, 2019).
A kutatás célja: a tanulók gerincének fiziológiás vizsgálata és funkcionális állapotfelmérése, az alkalmazott gyakorlatok intervenciós hatásának megismerése. Az eredmények felhasználásának lehetőségei a mindennapi gyakorlatban.
A minta: a kőszegi Jurisich Miklós Gimnázium és Kollégium 10. osztályos tanulóit választottuk ki (n=40). A résztvevőket intervenciós (n=22) és kontroll (n=18) csoportra osztottuk. Az intervenciós csoport 12 különböző tartásjavító gyakorlatot végezett 12 héten keresztül.
Vizsgálati eszköz: Idag M360 gerincegeret (Spinal Mouse) használtuk a gerinc görbületeinek és funkcióinak vizsgálatára, a testtömeg és testmagaság adatokat a NETFIT tesztrendszerbő vettük át. További mérőeszközként a Maligen tesztet, valamint a tartáskorrekció ellenőrző gyakorlatai közül az ágyéki gerinc előrehajlításának és az alsóháti és ágyéki gerinc csavarodásának vizsgálatát alkalmaztuk.
Összefoglalva a dolgozat a rendszeresen végzett tartásjavító gyakorlatok hatását vizsgálja középiskolás korú tanulók körében.
Az első hipotézis elfogadásra került. A lány tanulók csoportjában a kereszt-, és a medencecsont egymáshoz viszonyított helyzetének vizsgálata során a második mérés mutatott szignifikáns kapcsolatot az intervenciós és a kontroll csoport között. Welch féle d-próba alapján t (23) = 2,167 p = 0,045.
A második hipotézis nem került elfogadásra, mivel a legkifejezettebb eltérések csak a fiú csoportnál jelentek meg a Matthiass teszt alapján.
Eredményeink alapján elmondható, ha a diákok rendszeresen végeznek általános tartástásjavító gimnasztikai gyakorlatokat, javulhat a gerinc fiziológiás állapota. 



